Na temelju članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19), članka 49. stavka 1. i 2. Zakona o predškolskom odgoju i obrazovanju (Narodne novine, broj 10/97, 107/07, 94/13, 98/19), članka 8. stavka 2. Zakona o porezu na dohodak (Narodne novine, broj 115/16, 106/18, 121/19, 32/20) i članka 30. Statuta Općine Privlaka (Službeni glasnik Zadarske županije broj 05/18), Općinsko vijeće Općine Privlaka na svojoj 33. sjednici održanoj dana 10. prosinca 2020. donosi

**O D L U K U**

**o sufinanciranju cijene smještaja djece s područja Općine Privlaka**

**u dječjim vrtićima**

**Članak 1.**

Ovom Odlukom uređuje se postupak sufinanciranja troškova smještaja djece s područja Općine Privlaka koja se nisu uspjela upisati u Dječji vrtić „Sabunić“ zbog situacije prouzrokovane pandemijom bolesti COVID-19, u dječje vrtiće izvan područja Općine Privlaka za preostali dio pedagoške godine (do 31. kolovoza 2021. godine).

**Članak 2.**

Općina Privlaka sufinancira cijene redovitog programa i smještaja djece u dječjim vrtićima izvan područja Općine Privlaka uz sljedeće uvjete:

* dijete navršilo tri i pol godine
* oba roditelja ili jedan roditelj (samohrani roditelj) moraju imati prebivalište na području Općine Privlaka
* oba roditelja ili jedan roditelj (samohrani roditelj) moraju biti zaposleni
* sve obveze prema Općini Privlaka prema bilo kojoj osnovi moraju biti podmirene.

Uvjeti iz stavka 1. ovoga članka moraju biti kumulativno ispunjeni.

**Članak 3.**

Općina Privlaka sufinancira troškove smještaja djece u dječje vrtiće izvan područja Općine Privlaka u iznosu od 600,00 (šesto) kuna mjesečno po djetetu, a ostatak do pune cijene snositi će korisnici usluga (roditelji).

Korisnici usluga dječjih vrtića u obvezi su Jedinstvenom upravnom odjelu Općine Privlaka, u svrhu ostvarenja prava iz ove Odluke, podnijeti pismeni zahtjev uz prilaganje sljedećih dokaza:

* izvadak iz matice knjige rođenih za djecu
* preslika osobne iskaznice oba roditelja
* dokaz da su oba roditelja u radnom odnosu
* potvrda/ ugovor o upisu djece u dječji vrtić

Isprave iz stavka 2. ovog članka dostavljaju se u preslici, uz obvezu dostave izvornika na uvid.

Jedinstveni upravni odjel Općine Privlaka odlučit će rješenjem o priznavanju prava na sufinanciranje smještaja djece u dječjim vrtićima.

Korisnici usluga u obvezi su Jedinstvenom upravnom odjelu Općine Privlaka odmah prijaviti svaku promjenu jer će u protivnom izgubiti pravo na sufinanciranje troškova smještaja djeteta u dječji vrtić.

**Članak 4.**

Korisnici usluga ostvaruju pravo na sufinanciranje smještaja djece u dječji vrtić od 1. siječnja 2021. godine.

**Članak. 5.**

Ovlašćuje se općinski načelnik za sklapanje sporazuma o sufinanciranju

s dječjim vrtićima u kojima će biti smještena djeca s područja Općine Privlaka te će se osigurani iznos isplaćivati na račun dječjeg vrtića po ispostavljenom računu za svaki mjesec.

**Članak 6.**

Ova odluka stupa na snagu osmog dana od dana objave u „Službenom glasniku Zadarske županije“.

OPĆINA PRIVLAKA  
OPĆINSKO VIJEĆE

Predsjednik:

Nikica Begonja

KLASA:601-01/20-01/09  
URBROJ:2198/28-01-20-2

Privlaka, 10. prosinca 2020. godine